23 юни 2017, 16:57, 23519 прочитания
Improbable помага за изграждането на светове във виртуалната реалност; Лондонският стартъп с български основатели Heresy оптимизира вътрешнофирмения поток от информация, който занимаващите се с продажби генерират ежедневно; BenevolentAI използва изкуствен интелект, за да анализира големи количества научни документи, които по една или друга причина са останали пренебрегнати
Невероятното става вероятно
Improbable e лондонски стартъп, който спомага на трети страни да изграждат светове във виртуалната реалност. Компанията, която има офиси в Лондон и Сан Франциско, успя да набере над 502 млн. долара финансиране в рунд, воден от SoftBank. Предходни инвеститори в компанията са Andreessen Horowitz и Horizon Ventures. Improbable вече се оценява на близо 1 млрд. долара. Компанията изгради добрата си репутация с платформата SpatialOS, която дава възможност на софтуерни разработчици да създават изключително детайлни светове във виртуалната реалност. Платформата разчита на машинно обучение и изкуствен интелект, както и на широка облачна инфраструктура. Конкуренти на Improbable са Google VR и Unreal Engine. И трите платформи предоставят на софтуерните разработчици възможността да създават преживявания, чрез които потребителите се "потопят" във виртуалната реалност. Според технологични анализатори именно VR действията през приложения, сайтове и продукти са в основата на бъдещите дигитални услуги. С инвестицията на SoftBank се очаква Improbable да се развие и към други пазари, включително в сферата на автономните коли и компютърното зрение.
Продавай организирано
Heresy e лондонски стартъп с български основатели. Компанията цели да оптимизира вътрешнофирмения поток от информация, който занимаващите се с продажби генерират ежедневно. Неотдавна Heresy затвори рунд за финансиране на стойност 755 000 паунда. Инвеститори бяха българските LAUNCHub Ventures, както и AngelList, Seedcamp и London Co-Investment Fund. Стартъпът разчита на "умен" анализ на данни, както и на инструменти за визуализация, с които помага на търговците да управляват времето и контактите си по-ефективно. Те могат да предвиждат с по-голяма точност вероятността да затворят дадена сделка, както и да проследяват в кои клиенти трябва да инвестират повече от времето си. Heresy произлиза от реалната нужда, която един от създателите, Димитър Станимиров, усеща в ролята си на изпълнителен директор в Stack Overflow - най-голямата онлайн платформа за обмен на знания между програмисти. "Търсех начин, по който да обединя бързо растящия ни търговски екип. Исках да съм сигурен, че всички мислим еднакво, и да предоставя възможности за екипна работа на служителите си", коментира за "Капитал" Станимиров. Станислав Сираков, партньор в LAUNCHub Ventures, заяви, че един от най-сигурните знаци за успеха на една компания е желанието да се разреши съществуващ проблем, който създателите са срещнали в професионалния си опит. Heresy ще използва инвестицията, за да разрасне дейността си в Европа.
Добрата воля на изкуствения интелект
Възможно ли е лекът за рака или множествената склероза вече да е измислен? Това е въпросът, който активно занимава Джаки Хънтър - една от създателките на BenevolentAI. Лондонският стартъп използва изкуствен интелект, за да анализира големи количества научни документи, които по една или друга причина са останали пренебрегнати. За мнозина идеята, че съществуващи научни изследвания могат да доведат до следващия голям пробив в здравните иновации, е контраинтуитивна. Но на всеки 30 секунди в света се публикува ново изследване и е нормално ограниченият ресурс на човешкия интелект да пропуска много от значимите открития. BenevolentAI вече има и доказани успехи. В края на миналата година алгоритмите на стартъпа сканират над 9000 изследвания върху възможните лекове за амиотрофична латерална склероза. Изкуственият интелект на платформата успява да идентифицира две нови лечения, които вече дават значително по-добри резултати от досегашните методи. Друго значимо приложение на алгоритмите на BenevolentAI е в разработката на нови лекарства. Според Хънтър средната инвестиция, необходима за лансирането на нов медицински продукт, е около 2 млрд. долара. Изкуственият интелект на BenevolentAI може да "подскаже" на фармацевтичните компании за алтернативните приложения на лекарствата, които вече са достъпни за крайния потребител.
Създаденият от българи лондонски стартъп Heresy развива софтуер, с който посредниците могат да отмерват точно колко стъпки им остават до спечелването на нов клиент
Виртуалната реалност превзема и браузъра ти; Пътуване във времето за пари; Настоящата статия е генерирана от алгоритъм
Търси се... съквартирант над 50-те; Още биткойни за Blockchain; Последната придобивка на Snap
Inturn разработва платформа за двупосочен B2B marketplace; Element AI ще привлича фирми, които желаят да включат AI решения в бизнеса си, но не разполагат с нужните експерти; Snapsheet набра ново финансиране, с което да подобри дигиталния процес на оценка след автомобилни инциденти
Симфонията на сигурността; Instagram: клонингът на Snapchat; Google, асистирай ми
Етикети: изкуствен интелект изследвания разработчици стартъп финансиране